Seun met Guillain-Barré: Só gaan dit met Giovanni | Maroela Media
Seun met Guillain-Barré: Só gaan dit met Giovanni
Giovanni Hendriks in die hospitaal. (Foto: Verskaf)
Die tienerseun van Pretoria wat al langer as 'n maand weens Guillain-Barré-sindroom aan 'n hospitaalbed gekluister is, begin stadig maar seker weer beweeg.
"Sy spiere werk nóg nie, maar dit gaan een van die dae begin. Ek glo en vertrou," het Giani Hendriks Woensdag gesê. Sy seun Giovanni word vir die tweede keer in sy 17 jaar deur dié sindroom lamgelê.
Maroela Media het vroeër berig Giovanni het agt jaar terug wonderbaarlik van dié sindroom genees nadat hy slegs 11 dae lank in die hospitaal daarvoor behandel is, maar toe hy een middag aan die einde van Februarie vanjaar 'n krapperigheid in sy keel voel, het hy besef die sindroom is terug.
Giovanni kon sowat 'n uur later nie praat nie en teen die volgende oggend nie 'n vinger verroer nie. Hy is gevolglik in die hoësorgeenheid van die Kalafong-hospitaal in Pretoria opgeneem waar hy sedertdien aansterk.
Giovanni Hendriks (Foto: Verskaf)
"Dit gaan darem al beter met hom. Hy kan sy oë nou al byna heeltemal oopmaak en sy kop op en af en na links en regs beweeg. Hy kan ook al sy kakebeen en tong beweeg," het Giani Woensdag verduidelik.
Hoewel Giovanni wakker is, kan hy nog steeds nie praat nie. "Hy kan met ons kommunikeer met sy kop en sy oë en verstaan alles wanneer jy met hom praat," het Giani gesê.
Giovanni het oor die afgelope maand infeksie in sy linkerlong opgedoen, maar ook dié infeksie is aan't opklaar. Hospitaalpersoneel het hom intussen ook op 'n nuwe kosplan geplaas wat hom van meer energie en proteiën voorsien om sy kragte te herwin.
Giovanni se ma, Elize, was verlede maand in gesprek met Maroela Media oortuig daarvan dat Giovanni sal herstel. "Hier is 'n wonderwerk op pad en dit is naby," het sy gesê.
Ek het nou self vir jou gebid Giovanni. Saam met almal glo ek in jou volkome herstel! Sterkte aan die hele gesin!
Baie sterkte, Giovanni, ek hoop jy is gou beter.
Pasop maar vir die gebiddery, dit werk nie. Luister liewer vir die dokters.
Jy is verkeerd Jan. Gebede is lewendig en dit werk. Dit beteken nie dat hulle nie van medici gebruik gaan maak nie maar ek kan omonwonde sê gebede werk beslis
Aan Jan Brand ek voel so jammer vir jou dat jy dink bid help nie. God is groot en ja, almal word nie altyd gesond soos ons menslik wil hê nie, maar dis nie vir ons om dit te bevraagteken nie. Aan Giovanni se familie, ek bid dat julle sterk sal wees vir julle kind in hierdie moeilke tyd.
My Seun is verlede jaar gedegniseer met die siekte,nou Tien maande,hy Kon gladnie loop nie,maar net begin loop na ses maande,kan nog net nie sy hande gebruik nie,maar dit sal ook herstel,met baie geduld,doen hy partykeer iets met sy hande,party dae gladnie.